16. jún 2020
Odpoveď samosprávy
Dobrý deň,
zber a financovanie zberu separovaných druhov odpadov (plasty, sklo, papier, VKM obaly, kovy) zabezpečuje v zmysle platnej legislatívy pre každú obec na území SR organizácia zodpovednosti výrobcov, ktorých je na Slovensku registrovaných Ministerstvom životného prostredia SR aktuálne 10. Iste ste v celoslovenských médiách zaznamenali začiatkom tohto roka informáciu, že v obciach došlo k situácii, že niektoré tieto spoločnosti ku koncu roka 2019 zaslali obciam výpoveď zmluvy, t.z., že od 1. 1. 2020 mala tieto služby zabezpečovať aj pre našu obec nová spoločnosť. K uzatváraniu zmlúv dochádza tým spôsobom, že obec nahlási na Ministerstvo životného prostredia SR a na Koordinačné centrum pre prúdenie obalov informáciu, že k termínu 31. 12. 2019 dochádza k ukončeniu zmluvy o zbere separovaných druhov odpadov. Takéto obce sú zaradené do zlosovania, ku ktorému dochádza vo vopred stanovených termínov. Podstatou zlosovania je, že organizácie zodpovednosti výrobcov si vyberajú obce, pre ktoré búdu zabezpečovať financovanie a zber separovaných druhov odpadov. V roku 2020 došlo ku kurióznej situácii, ktorú nevedelo riešiť ani Ministerstvo životného prostredia SR, že žiadna spoločnosť nemala záujem zabezpečovať financovanie a zber separovaných druhov odpadov v obciach, ktoré k 1. 1. 2020 zostali bez zmluvného vzťahu, vrátane našej obce, a to z dôvodu, že v systému zberu, ktorý nastavil štát, je málo finančných prostriedkov na financovanie zberu vo všetkých obciach Slovenska. Na hornej Nitre bola takýchto obcí viac ako polovica. Preto zostalo viac-menej na starostoch, či dokážu osloviť niektorú z desiatich spoločností a spoločnými rokovaniami dohodnúť podmienky, za ktorých by niektorá z týchto spoločností bola ochotná zabezpečovať v danej obci financovanie a zber separovaného odpadu. Našej obci sa podarilo takúto spoločnosť zabezpečiť v druhej polovici mesiaca február 2020 a v záujme úspešných rokovaní, ktorými malo byť uzavretie zmluvy, musela obec (ako aj iné obce pri vlastných rokovaniach) pristúpiť ku kompromisom. Každá táto spoločnosť - organizácia zodpovednosti výrobcov - má uzatvorené vlastné zmluvy s výrobcami obalov, ktoré vkladajú do systému finančné prostriedky a preto táto spoločnosť predkladá obci alternatívy zberu jednotlivých druhov odpadov. Čo sa týka zberu papiera, táto spoločnosť nemá možnosť výmeny starého papiera za hygienické potreby, pretože v recyklačnom systému nemá pravdepodobne uzatvorenú zmluvu práve s výrobcom hygienických potrieb, ktorý by mu tieto ako protihodnotu poskytoval. Preto tento spôsob nebol ani predmetom úpravy v poslednom schvaľovacom procese všeobecne záväzného nariadenia obce o nakladaní s komunálnymi odpadmi a drobnými stavebnými odpadmi. Je nám veľmi ľúto, že sa nemôžeme zaradiť medzi obce, ktorým pre ich občanov organizácia zodpovednosti výrobcov túto službu poskytuje. Vzhľadom na nedokonalý systém zberu, o potrebách zmeny Združenie miest a obcí Slovenska neustále rokuje s vládou a príslušnými ministerstvami, sa obce stali rukojemníkmi organizácií zodpovednosti výrobcov a často si nedokážu alebo nemôžu diktovať podmienky, za ktorých by chceli odpadové hospodárstvo na svojom území riešiť. Stále však veríme a dávame nádej možnosti, že dôjde k zmene legislatívy, ktorá postaví obce do polohy silnejšieho hráča, aby si svoje predstavy dokázali aj naplniť.
Ing. Jana Školíková, starostka obce